Tesla Roadster bliver vildere end alt, James Bond nogensinde har kørt

Elon Musk er i gang med at piske stemningen op før premieren på Teslas længe ventede Roadster – og han lover intet mindre end det mest ekstreme, nogen bil har været.

Den elektriske superbil blev oprindeligt vist helt tilbage i 2017, men siden da har projektet været omgærdet af forsinkelser og hemmelighedskræmmeri. Nu siger Musk, at den endelig er klar til at blive vist — og at den vil få alt andet på fire hjul til at ligne legetøj.

– Det her bliver noget, folk aldrig vil glemme. Jeg garanterer, at produktdemonstrationen bliver uforglemmelig, sagde Musk i Joe Rogans podcast.

Ifølge Musk handler det ikke bare om fart og design, men om en helt ny måde at tænke bil på. Han antyder, at Roadster vil indeholde teknologi, der udfordrer selve definitionen af, hvad en bil er.

– Er det overhovedet en bil? Jeg er ikke sikker. Den ser ud som en bil, men lad os bare sige det sådan her: Den er vildere end alt, James Bond nogensinde har kørt. Selv hvis du tog alle hans biler og slog dem sammen, ville den her stadig være vildere, sagde Musk.

Flyvende Musk-citater og flyvende biler

Musk drillede desuden med, at den længe ventede Roadster måske kommer tættere på de flyvende biler, science fiction altid har lovet os:

– Min ven Peter Thiel sagde engang, at vi blev lovet flyvende biler — men hvor er de? Hvis han vil have en, burde han snart kunne købe en, lød det med et grin.

Den oprindelige Roadster-prototype havde firehjulstræk, acceleration fra 0 til 100 km/t på under to sekunder og en topfart på over 400 km/t. Rækkevidden? Omkring 1.000 kilometer.
Men Musk siger, at den nye version tager det til “et helt nyt niveau” – og at teknologien i bilen er “rigtig, rigtig gal”.

Musk lover, at bilen vises “inden årets udgang”. Men som altid med Tesla: Tag tidsplanen med et gran salt – og hold godt fast i shaken, not stirred.

Se hele podcasten fra Joe Rogan.

Tesla Roadster bliver vildere end alt, James Bond nogensinde har kørt